**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a v súlade s čl. 31 Legislatívnych pravidiel vlády Slovenskej republiky Ministerstvo dopravy a výstavby Slovenskej republiky (ďalej len „ministerstvo“) predkladá na rokovanie vlády Slovenskej republiky materiál: ,,Návrh poslancov Národnej rady Slovenskej republiky Petra Kremského, Tomáša Lehotského, Radovana Slobodu, Petra Vonsa a Mariána Viskupiča na vydanie zákona, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov v znení neskorších predpisov (tlač 514)” *(*ďalej len „návrh zákona“).

Ministerstvo k predloženému poslaneckému návrhu zákona uvádza:

**Všeobecne**

**Účelom návrhu zákona je novelizovať zákon č. 488/2013 Z. z. o diaľničnej známke a o zmene a doplnení niektorých zákonov v znení neskorších predpisov (ďalej len „zákon“) najmä ustanoviť, že** pokutu za nesplnenie povinnosti úhrady diaľničnej známky podľa § 4 zákona možno uložiť do šiestich mesiacov odo dňa, keď sa príslušný okresný úrad dozvedel o porušení povinnosti, najneskôr však do dvanástich mesiacov odo dňa porušenia povinnosti. Zavádza sa povinnosť zadávať pri úhrade diaľničnej známky okrem doterajších údajov aj VIN číslo vozidla. Upravujú sa podmienky opravy údajov chybne alebo neúplne zadaných do elektronického systému pri úhrade diaľničnej známky ako aj podmienky vrátenia úhrady diaľničnej známky.

**Stanovisko**

K predloženému návrhu zákona ministerstvo uplatňuje tieto pripomienky:

**K Čl. I**

**K bodom 1. až 4.**

Body 1. až 4. navrhujeme vypustiť.

Odôvodnenie: Diaľničná známka je podľa zákona definovaná ako časový poplatok za užívanie vymedzených úsekov ciest. Ide teda o poplatok vyberaný na základe zákona, po uhradení ktorého vzniká oprávnenie užívať spoplatnené úseky diaľnic a uhradenie diaľničnej známky nezakladá spotrebiteľský vzťah medzi Národnou diaľnicou spoločnosťou, a. s. ako zákonným správcom evidencie a úhrady diaľničnej známky a prevádzkovateľom, resp. vodičom vozidla, ktorý vymedzené úseky, vrátane úsekov vo vlastníctve štátu a v správe koncesionára, užíva.

Podľa § 5 ods. 4 zákona podmienky úhrady, vrátenia úhrady, zmeny v evidencii úhrady diaľničnej známky a podmienky opravy údajov zadaných do elektronického systému podľa odseku 1 určí správca výberu úhrady diaľničnej známky (t. j. Národná diaľničná spoločnosť, a. s.) vo všeobecných podmienkach úhrady diaľničnej známky.

Podľa Uznesenia vlády SR č. 400/2020 z 24. júna 2020 (bod C. 22) má minister dopravy a výstavby v spolupráci s ministrom vnútra zabezpečiť prepojenie informačných systémov Národnej diaľničnej spoločnosti a Policajného zboru za účelom automatického prechodu práv vyplývajúcich z úhrady diaľničnej známky v súvislosti so zmenou tabuľky s evidenčných číslom predmetného motorového vozidla. Navrhovaná úprava zákona je bezpredmetná aj vzhľadom na zákon č. 128/2021 Z. z., ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, účinný od 1. 3. 2022, ktorý  zavádza viazanie evidenčného čísla vozidla na vozidlo bez ohľadu na prevádzkovateľa alebo jeho trvalý pobyt, či možnosť ponechania si tabuliek s evidenčným číslom vozidla prevádzkovateľom a ich použitím pre iné vozidlo, ktorého je prevádzkovateľom.

**K Čl. I**

**K bodu 5. (§ 11 ods. 6)**

Bod 5 navrhujeme upraviť takto:

„5. V § 11 odsek 6 znie:

(6) Pokutu možno uložiť do dvoch rokov odo dňa, keď k porušeniu povinnosti došlo.“.

Odôvodnenie: Dvojročná objektívna lehota na uloženie sankcie za správny delikt prostredníctvom využitia inštitútu objektívnej zodpovednosti predstavuje z časti štandardizovaný postup na úseku správneho trestania v oblasti cestnej dopravy. Dvojročnú objektívnu lehotu na uloženie sankcie za správny delikt ustanovuje aj zákon č. 8/2009 Z. z. o cestnej premávke a o zmene a doplnení niektorých zákonov. Menej prísne nastavenie objektívnej lehoty pre uloženie sankcie je možné nájsť v iných osobitných predpisoch, akými sú napr. zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov, zákon č. 135/1961 Zb. o pozemných komunikáciách (cestný zákon). Uvedené nastavenie lehoty umožní naplniť zodpovednosť za porušenie primárnej právnej povinnosti všetkých prevádzkovateľov vozidiel. Keďže je očakávaný zdĺhavejší proces doručovania zásielok zahraničným subjektom, považujeme zavedenie dvojročnej objektívnej lehoty za racionalizáciu súčasného platného znenia.

**K Čl. I**

**K bodu 6. (§ 16f)**

Navrhujeme znenie bodu akceptovať.

**K Čl. II**

V Čl. II navrhujeme slová „1. júla 2021 alebo dňom vyhlásenia, pokiaľ nastane neskôr“ nahradiť slovom „vyhlásenia“.

Odôvodnenie: Pre jednoznačnosť sa uvádza len jeden termín účinnosti, pričom je žiaduce, aby účinnosť nastala bezprostredne po zverejnení v Zbierke zákonov.

**K Dôvodovej správe**

Po zapracovaní uvedených pripomienok odporúčame zosúladiť znenie dôvodovej správy s upraveným znením návrhu zákona.

**Pripomienkové konanie**

**Návrh zákona** bol predmetom medzirezortného pripomienkového konania v dňoch od 25. 5. 2021 do 2. 6. 2021, v rámci ktorého bolo uplatnených osem obyčajných pripomienok. Zásadné pripomienky **neuplatnil žiadny z orgánov uvedených v čl. 31 ods. 1 Legislatívnych pravidiel vlády SR. Predkladateľ zohľadnil legislatívno-technické pripomienky, ktoré sú v návrhu zapracované.**

**Záver**

Ministerstvo odporúča vláde Slovenskej republiky vysloviť **súhlas** s predloženým poslaneckým návrhom zákona po zohľadnení uvedených pripomienok.